Bukit Puteri

Tinggalan Sejarah

Berikut adalah beberapa tinggalan sejarah iaitu:

Singgahsana

Singgahsana ini dibina oleh Baginda Sultan Tengku Umar untuk dijadikan tempat bersemayam dan tempat perbincangan mengenai strategi dengan para pembesar.

Kubu Pertahanan

Kubu pertahanan ini dibina oleh Sultan Tengku Umar pada tahun 1831 dengan menggunakan batu bata dan diperkukuhkan dengan pasir, putih telur, kapur, kulit kerang dan madu lebah. Baginda Sultan Umar menjadikan kubu ini sebagai benteng pertahanan ketika tercetusnya perang saudara menentang Sultan Mansur II (Tengku Mansur) pada tahun 1831 dan Sultan Muhammad I pada tahun 1839. Perang saudara berlaku akibat perebutan takhta Kerajaan Negeri Terengganu pada ketika itu.
Pada perang saudara yang pertama, Tengku Umar yang berkubu di Bukit Puteri telah diserang oleh Tengku Mansur yang berkubu di kawasan Balik Bukit. Bukit Puteri berjaya ditawan Tengku Mansur lalu Tengku Umar mengundurkan diri ke Besut dan kemudiannya ke Daik.
Pada tahun 1836, Putera Baginda Tengku Muhammad dilantik menggantikan Sultan Mansur II yang mangkat dan menggunakan gelaran Sultan Muhammad I. Pada tahun 1839 pula, Sultan Muhammad I yang bersemayam di Bukit Puteri telah diserang oleh Tengku Umar yang kembali ke Terengganu namun cubaannya gagal.
Pada zaman dahulu, terdapat beberapa buah meriam di dalam kubu tersebut namun telah dipindahkan oleh tentera Jepun pada tahun 1941-1945.

Genta (Loceng Besar)

Genta ini diperbuat daripada tembaga kuning pada tahun 1908 (1326H) ketika zaman pemerintahan Sultan Zainal Abidin III. Ia dibina bagi menggantikan genta pertama bernama 'Negara' yang diperbuat pada sekitar tahun 1853 (1270H). Ukuran lilitan lebih kurang 228cm dan tinggi 78cm. Beratnya pula ialah 175kg.
Genta tersebut diperbuat oleh Wan Ali bin Wan Awang dengan bantuan beberapa orang tukang tembaga dari Kampung Tanjung, dan Kampung Paya, Kuala Terengganu di depan Istana Maziah.
Pada peringkat awal, genta ini diletakkan di bawah penjagaan budak-budak raja. Kemudian, Encik Ali bin Abdullah menjaganya.
Genta ini dibunyikan tidak mengikut waktu dan kencang pukulannya apabila berlakunya ancaman seperti orang yang mengamuk, kebakaran atau serangan oleh pihak musuh.
Apabila genta berbunyi maka para pembesar raja dan semua hamba sahaja berlari menuju ke istana. Mereka akan bersiap dengan senjata jika ada orang mengamuk dan serangan pihak musuh. Jika berlaku kebakaran pula, mereka akan datang memberi pertolongan.
Pada masa kini²⁰¹², genta digunakan ketika bulan Ramadhan atau bulan puasa untuk memberitahu masuknya waktu berbuka puasa dan waktu sahur selain imsak. Kebiasaannya, 1 das tembakan meriam akan dilepaskan selepas genta berbunyi.

Meriam Beranak

Meriam ini diberi nama Meriam Beranak kerana kedudukan meriam besar dan meriam kecil yang terletak berhampiran di antara sesama meriam. Setiap meriam mempunyai ukuran yang berlainan. Meriam yang besar dianggap sebagai ibu kepada meriam yang kecil.

Lubang Ubat Bedil

Lubang ini terletak di bahagian belakang singgahsana. Ianya digunakan sebagai tempat untuk menyimpan ubat bedil atau peluru meriam yang digunakan ketika tercetusnya Perang Saudara yang berlaku pada tahun 1831 dan 1839.

Rumah Api

Rumah Api ini diberi nama Bikon Bukit Puteri. Ianya terletak di dalam daerah Kuala Terengganu iaitu pada kedudukan 05ᵒ 20' 12.00" utara dan 103ᵒ 08' 18.00" timur. Lampu berwarna putih yang digunakan adalah jenis FL.W.3s. Jarak kelihatan dari laut adalah 15 batu nautika. Ketinggiannya pula ialah 35 meter dari aras laut. Struktur rumah api pula berasaskan konkrit dan besi.
Rumah Api ini berfungsi sebagai panduan atau petunjuk bagi para nelayan dan para pelaut yang memasuki kawasan pelabuhan Kuala Terengganu. Tinggi rumah api ini lebih kurang 10 meter. Ia juga dikenali sebagai "Tanda Kuala Negeri" kerana fungsinya yang begitu penting kepada para pelaut dan para nelayan pada zaman dahulu.

Tiang Bendera

Tiang bendera diraja ini telah didirikan ketika zaman pemerintahan Sultan Sulaiman Badrul Alam Shah untuk menggantikan tiang bendera yang telah dibina oleh Sultan Zainal Abidin III. Tiang bendera setinggi 18 meter yang ditanam sedalam 2 meter ini telah didirikan pada 22 April 1899 (12 Zulhijjah 1316 Hijrah) sewaktu zaman pemerintahan Sultan Zainal Abidin III. Istiadat menanam tiang ini dilakukan dengan penuh istiadat dan diikuti dengan 16 das tembakan meriam.

Kubur Syed Yasin

Syed Yasin bin Akil bin Ahmad dilahirkan di Sumatera, Indonesia dan keluarganya berasal dari Hadramaut, Yaman. Syed Yasin telah berhijrah ke Negeri Terengganu dan berkahwin dengan puteri Sultan Zainal I iaitu Che Siti. Sewaktu zaman pemerintahan Sultan Zainal Abidin I, beliau telah dilantik menjadi seorang pembesar Negeri Terengganu.